
Stratégia   szaktudás   minőség

A Fiat, az egyik nagy autóipari vállalat, már az 1930-as évek elején felismerte, hogy a vállalat versenyképességének megőrzése és növekedése érdekében Közép-Kelet-Európa irányába is szükséges terjeszkednie. Lengyelország, a kiváló adottságokkal rendelkező feltörekvő piac, egyike azon országoknak, ahol alacsony a munkaköltség, ugyanakkor elérhető a szakképzett munkaerő is, továbbá az ország belső piaca elég nagy. E feltételek meglétének köszönhetően az autóipari vállalatok elsődleges célpontjává vált. A lengyelországi Fiat gyár felépítésében, telephelyének kiválasztásában az üzleti stratégia mellett a történelmi események, illetve a külpolitikai kapcsolatok is befolyásoló tényezők voltak. Végül létrejött Tychyben az autógyár, melynek szerepe már hosszú évek óta meghatározó. 

Bevezetés

A világ fejlett országaiban a járműipar meghatározó szerepet tölt be, ugyanakkor napjainkban a figyelem egyre inkább a feltörekvő piacok felé fordul, köztük elsődleges célpontnak számítanak a kelet-közép-európai országok a nagy autóipari vállalatok számára. 

Lengyelország autógyártása hosszú múltra tekint vissza, hagyományai a Fiat lengyelországi letelepedéséig nyúlnak vissza, amikor megnyitotta az országban első gyárát. Az alacsony munkaköltségek, a nagy belső piac, a szakképzett munkaerő elérhetősége, s ezen adottságok párosulva az ország alkatrészgyártásban betöltött vezető szerepével az egyik legvonzóbb európai országgá tették Lengyelországot a globális autóipari szektor számára. Ma a lengyel autóipar kiemelkedően fontos szerepet játszik a nemzeti gazdaságban. 2007-ben a GDP-ből való részesedése elérte a 4%-ot, s a teljes ipari termelés 11,2%-át tette ki. Az ország közel 700 ezer autót gyártott a 2007-es évben (ACEA Poland).

Dolgozatomban szeretném bemutatni a Fiat lengyelországi letelepedésének körülményeit, a gyár létrehozásának történetét, a telephely kiválasztásának szempontjait, valamint bemutatom a Tychy gyár tevékenységét és működését napjainkban. 

Lengyelország adottságai

Lengyelország, mint feltörekvő piac különösen vonzó a külföldi beruházások számára a dolgozók pozitív viselkedésének, a magasan képzett specialisták számának, továbbá az EU piacán való részvételnek, a növekvő gazdaságnak, valamint a magas életszínvonalnak és a beszállítók fejlettségének köszönhetően. 

Lengyelország autóipari vonzereje az FDI
 mutató alapján kedvező, bár vannak más közép- és kelet-európai országok, melyek e mutató szerint versenyképesebbek, azonban a lengyel autóipar magasan becsült (az első 5 legvonzóbb európai autóipari ország közé sorolják). Az ország vonzerejét további tényezők is növelik, kiemelkedik közülük az ISO 9000/2000 vagy a TS 16949 által minősített autóipari beszállítók száma, a nyersanyagok elérhetősége, a kormány által biztosított környezet, működési csoportok és kooperáció az egyetemek és iparok között, valamint a kutatás-fejlesztés intézményei és tanácsadó vállalatok között. Egy szektor vonzereje szoros kapcsolatban van a beruházókra kivetett adóval is. Lengyelország autóiparának fő előnyei közé tartoznak az alacsony bérköltségek, a nagy belső piac, a képzett személyzet és az, hogy nincsenek korlátozások és határok (Maksymiuk 2006).

A külföldi autóipari beruházók tevékenységüket főként az ország következő 4 régiójába helyezik el: Slask, Dolny Slask, Wielkopolska és Mazowsze. Fő előnyei a régióknak a gyártókhoz való közelség, a kedvező adófeltételek a gazdasági zónákban, a már létező gyárak felvásárlásának lehetősége, a jól kiépített infrastruktúra, a szomszédos országokhoz való közelség, ahol további autógyárak találhatóak. A Fiat Tychy-i gyára Slask régióban található, az ország déli határától néhány kilométerre. 

A külföldi vállalatok, köztük a Fiat is, úgy növelik versenyképességüket, hogy nemcsak berendezéseiket viszik az alacsony költségű országokba, s a régión belül a gazdasági zónákba, de helyi szakértőket is alkalmaznak. A Fiat, mint a többi külföldi nagyvállalat, több embert alkalmaz gyáraiban, jobban képzett a személyzete, valamint alkalmazottainak jobb kereseti lehetőségeket biztosít, mint a belföldi vállalatok (Maksymiuk 2006). 

A lengyel gazdaságban az infrastruktúra kiépítettsége inkább a gyengeségek közé sorolható, de 2008 az infrastruktúra legnagyobb mértékű fejlődésének évét jelentette, mely főleg a légi közlekedésben, a szállításban, a logisztikában, illetve a turizmusban jelentett új beruházásokat. Új városi repterek létesítését és az utak modernizálását tervezték, a projekt az észak-déli irányú gyorsforgalmi utak megvalósítását és a szomszédos államokkal való közlekedési kapcsolat megteremtését jelentette. Az Odera, a Visztula a Warta és a Notec folyók kiváló feltételeket biztosítanak a belföldi vízi közlekedéshez. Továbbá igen fontos forgalmat bonyolítanak le a kikötők is (PalilZ 2008).
A Fiat rövid bemutatása

A Fiat 1899-ben jött létre Torinóban Giovanni Agnelli igazgató vezetésével "Societa Anonima Fabbrica Italiana Automobili Torino" néven, mely az egyik legkorábbi autóipari vállalat Európában. Az első Fiat üzem 1900-ban nyílt meg Torinóban, ekkor 150 munkást alkalmaztak és 24 különböző típusú autót gyártottak. Az első Fiat emblémát Biscaretti
 tervezte, s 1904-ben kezdték használni (www.fiat.hu).

A Fiat több mint egy autómárka, elsősorban ipari vállalat, mely gépkocsik gyártására és autóipari szolgáltatásokra fókuszál. A társaság foglalkozik autók, kamionok, traktorok, mezőgazdasági és szerkezeti gépek, motorok, alkatrészek, termelési eszközök és rendszerek tervezésével, gyártásával és értékesítésével. A Fiat a világ 190 országában működtet gyárakat és irodákat, melyek között van 654 vállalat, 180 gyáregység, 116 kutatás-fejlesztési központ. Ma dolgozóinak száma közel 172 ezer fő (Fiat Group 2008a).

Olaszországban piacvezető a márka, melyet jól mutat, hogy 2006-ban piaci részesedése meghaladta a 47%-ot. Ugyanakkor Európában is fontos szereplő, ahol piaci részesedése 2007-ben 11,5% volt. A Fiat Professional Haszongépjűrművek Üzletág célja vezető szerepének megszilárdítása, további sikerek elérése, az eladott járművek számának 500 000 fölé való növelése. Ennek érdekében értékesítési hálózatát tovább bővíti. Jelenleg 1 400 európai kereskedés működik (ebből 1 100 külföldön), melyből több mint 700 haszongépjármű szakkereskedés (Fiat Professional).

A Fiat terjeszkedése

A Fiat torinoi gyára volt kora legnagyobb európai gyára (153 ezer m2), mely öt emelet magasan kialakított próbapályájának köszönhetően az olasz autógyártás szimbóluma lett. A Lingotto-i üzem bámulatba ejtette a világot, 1925-ben 40 ezer kész autó hagyta el a gyárat (www.fiat.hu).

A Fiat történetében meghatározó kettős irányú üzleti stratégiája. Az egyik a külföldi piacokon történő folyamatos terjeszkedés és bővítés, a másik az innováció melletti rendíthetetlen elkötelezettség. E kettő eredményezte a Fiat termékek magas technológiai minőségét, az élenjáró termelést és a szervezési megoldásokat (Fiat Group 2008a).

Ma már a Fiatnak Európa számos országában van telephelye. Ausztriában és Németországban teherautókat gyárt (Graz, Ulm, Weisweil), Spanyolországban teherautók (Madrid) és kisteherautók (Valladolid) gyártása folyik. Franciaországban hat telephelyet tart fenn a cég, foglalkoznak motorok, buszok, teherautók, személygépkocsik és kisteherautók gyártásával is. Olaszországban 13 telephelyen gyártanak teherautókat, kisteherautókat, de elsősorban a személygépkocsik gyártása folyik az országban. 

1997-ben egy új vállalati stratégiát kezdett el követni a cég, figyelme a feltörekvő piacok felé fordult. Csehországban Vysoké Myto-ban hozott létre egy buszokat gyártó üzemet, illetve Lengyelországban jelenleg két telephelyen (Bielsko-Biala és Tychy, mely ma a legnagyobb Fiat gyár Európában) zajlik motorok és személygépkocsik gyártása, az országgal való kapcsolata azonban még régebbre nyúlik vissza. A Fiat a Zastava-val együtt Kragujevac-ban, Szerbiában is létrehozott egy személygépkocsikat és buszokat előállító telephelyet. 

A Fiat Lengyelországban – történeti áttekintés

A Fiat autók lengyelországi alapítása a torinói gyár ügynökéhez, Herman Meyer nevéhez kötődik. A Fiat torinoi gyára az ipari tömegtermelésben látta az egyetlen fejlődési lehetőséget, melynek hatására megélénkült kereslete. A növekvő kereslet hatására nyitott a vállalat a külföldi piacok felé. 1920-ban szerződést kötöttek 1 millió lengyel márka alaptőkével létrehozva egy új vállalatot, a Polski Fiat-ot, melyből az olaszok részesedése 51% volt. (www.fiat.hu). 

Egy lehetőség, melyet a háború kettétört

A Fiat új gyár építését tervezte Varsóban, de a projektet törölték. 10 évvel később az új autógyár helyett egy állami összeszerelő üzem terveit készítették el, s 1921-ben valósították meg a projektet. A korábbi kis lengyel műhelyeket összevonták és létrejött az első központi műhely Varsóban. A kialakított szerelőműhelyt az Olaszországból importált Fiat autók szervizelésére használták. A Fiat beleegyezett, hogy a Visztula partján fekvő üzem használhatja a Polski Fiat márkanevet. A lengyel munkások kezdetben nem értettek az autók összeszereléséhez, de Armando Fiorelli irányításával sikeresen beindult a mérnökök képzése, majd a gyártás. 1932. augusztus 6-án az első Lengyelországban összeszerelt autó legördült a gyártósorról. Néhány évvel később új termelésbe fogtak, melyek között a Fiat 500 Topolino-t kell kiemelni, azonban a világháború keresztülhúzta a számításokat, s elvette Lengyelországtól a nagy lehetőséget (Fiat Group 2008b).

Az előrelépések

Amikor a Fiat új elnöke Vittorio Valletta lett, irányítása alatt a Fiat egy új személygépkocsi gyárat emelt fel Varsóban. A Lengyel Népköztársaság a háború után 3 évvel, 1948-ban újrakezdte az autógyártást. Az olaszok pontosan megtervezték a helyszínt és vállalták a gyár szervezeti felépítését is. 10 000 autó legyártását tervezték évente, legjobb dolgozóik Lengyelországba küldésével. A lengyel oldalon problémák jelentkeztek, ugyanis az akkori lengyel politikai vezetők nézetei szerint a kapitalisták közreműködésével előállított személyautó nem lehet megfelelő. A gyár ennek ellenére tovább működött (Fiat Group 2008b).

Olaszországban ez az időszak volt a gazdasági csoda korszaka, amelyben az autógyártás volt az egyik húzóágazat. Az 1955-ben megjelent Fiat 600-ast 4 millió példányban adták el. Első alkalommal került a széria-felszerelések közé a fűtés és a szellőztetés (www.fiat.hu).

Armando Fiorelli a háború után Mirafioriban vezetővé vált. 1965-ben felvette a kapcsolatot a lengyel delegációval, majd látván az elavult technológiát, szorgalmazta a váltást. A kedvezőbb politikai körülmények eredményeként sikerült visszatérni az 1948-as befejezetlen szerződés újratárgyalásához. Az új licence szerződés lehetővé tette a nyugati műszaki előírásokkal való találkozást, ami egy jobb minőséget jelentett. Tadeusz Wrzaszczyk lengyel mérnök szerette volna ezt a nyugati technológiát meghonosítani, a KGST tagország azonban Moszkva döntésétől függött (Fiat Group 2008b).

Olaszországban a Fiat piacvezető világelsővé vált: 1965-re elérte az évi egymillió legyártott egységet, amiből 350 ezret exportra adtak el. A Fiat értékesítési piacába bevonta Spanyolországot, Jugoszláviát, Törökországot, és Argentínát. Ezt követően belépett a haszongépjármű piacra is. Lengyelország számára egy titkos szerződés lehetővé tette, hogy kedvező feltételekkel vegyen fel hitelt, s ezzel Lengyelország ismét kedvező helyzetbe került. Torinóban létrejött egy képzési központ, ahol a lengyel technikusok tanulhattak, és megismerkedhettek a nyugati technológiával (www.fiat.hu).

A közös fejlesztések

A Fiat és a lengyel fél között elhúzódtak a tárgyalások, 1971-ben még mindig egy kisautóról szólt az egyezkedés. A szerződésben végül megváltoztatták a gyártandó kocsitípust a 125p-re, melyben a „p” betű szimbolizálta a lengyelországi gyártást. 1966-ban bemutatták a Polski Fiat logóját (Fiat Group 2008b).

Eközben az új modell olasz tervei lassan elkészültek. A lengyelek már készen álltak arra, hogy elindítsák a termelést. A beszállítók számára nagy lehetőséget jelentett, hogy a Fiat gyárába szállíthattak, de minőségben és technológiában kissé át kellett alakulniuk. Ezt követően a lengyel 125p és a többi modell betörtek a világpiacra. (Fiat Group 2008b).

A Fiat és a szovjet kormány között megállapodás született arról, hogy építenek egy évi 660 ezer autós kapacitású gyárat a Volga folyó partján, Tagliattiban. Azonban az erről szóló viták lezárásakor politikai döntés szerint Bielsko-Bialaba tették át a gyártást. Az új gyár tervezése rengeteg időt vett igénybe. A gyárat átalakították, az új termelési folyamatot pedig a munkásoknak be kellett tanulniuk. A fejlesztésekhez milliókra lett volna szükség, de az államkincstár üresen állt. Az anyagi forráson kívül szükség lett volna egy tapasztalt nyugati autóipari partnerre is. A lengyel autóipar jövőjének érdekében Olaszországban folytattak tárgyalásokat. Végül megállapodtak, hogy a lengyelek pénz hiányában a legyártott autókban fizetik vissza a projekt költségeit. Ezzel 1970-ben új gazdasági fejlődés vette kezdetét, a gazdaság újjáéledt, az ország nyitott nyugat felé. A gépalkatrészeket Bielsko-Bialaban gyártották, a végső összeszerelést, a lemezsajtolást és festést Tychyben végezték (Fiat Group 2008b).

Költségvetési okokból a 126-os gyártását választották, ettől kezdve hívták a gyárat „kisautó gyárnak”, lengyelül FSM (Fabryka Samochodow Malolitrazowych). 150 000 autó gyártását tervezték, de a piac sokkal többet tudott felvenni, így hamarosan 200 ezret is gyártottak. A drága nyugati valutáért vett gyártósorokat az export bevételek fedezték. Hamarosan az európai sajtó a két különböző politikai és gazdasági berendezkedésű ország nem mindennapi együttműködéséről cikkezett (Fiat Group 2008b).

A Fiat letelepedése Tychyben

A lengyel autóipar óriási fejlesztése ellenére a varsói gyár modernizálása továbbra is egy megoldatlan probléma maradt, s 1981-ben a politikai események következtében véget ért a varsói Fiat autógyártás. Az 1970-es években Bielsko-Biala és Tychy felé terelődött a figyelem. A két gyár projektje párhuzamosan futott egymás mellett, melyhez kapcsolódott a beszállítók meglévő üzemeinek fejlesztése, valamint az infrastruktúra széleskörű fejlesztése Bielsko és Tychy között. Az 1971-es szerződést követően megindultak a földmunkálatok, s a gyárak 1975-ben nyitottak meg (Fiat Group 2008b).
Tychyben új élet kezdődik

Kezdetben Bielsko-Bialaban és Tychyben található gyárakat egyes és kettes számú gyáraknak nevezték, melyek közül a bialai nagy ipari hagyományokkal dicsekedhetett, története egészen 1872-ig nyúlik vissza, amikor egy kicsi üzem bojlerek, tartályok és kapcsolódó vasáruk gyártásába fogott. 

Amikor a gyártás elindult a Syrena 105 nevű modellt már teljes mértékben az egyes számú gyárban, Bielsko-Bialaban szerelték össze. Közben felépült a kettes számú gyár Tychyben, melynek területe 210 000 km2 volt, korának legmodernebb gyára, mely évi 200 000 autó gyártását tette lehetővé néhány éven belül. Összeszerelő üzemként tervezték, majd elkezdte fogadni Bialaból az alkatrészeket és motorokat. Ezt követően Tychyben összeszerelték őket, karosszériát hegesztettek és lefestették a kocsikat. A Polski Fiat 126 itt gördült le a gyártósorról és innen indult a világ meghódítására. A Bielsko-Tychy kettősének üzemein kívül 8 gyáregység biztosította az alkatrész-ellátást. A fényszóró Sosnowiec-ből jött, mely a szovjet Togliatti autógyárat is ellátta. A nagy hagyományokkal bíró Ustro-i acélgyárból érkeztek a lemezek, Skoczow-ból pedig az öntöttvas elemek, s ugyaninnen vitték Torino-ba is az öntöttvas elemeket (Fiat Group 2008b).

A projekt fejlődésében három nagy mérföldkő volt. Az első 1973-hoz kötődik, ekkor az egyes számú gyárból kijött a még olasz alkatrészekből összeszerelt Fiat 126p. A második, amikor 1974-ben a lengyel alkatrészeket kiszállították Olaszországba, aminek devizájából vissza tudták fizetni a beruházási költségeket. A harmadik pedig 1975, amikor elindult a Polski Fiat 126p termelése (Fiat Group 2008b).

A nagy beruházás hatásai az ipari termelésen kívül is mérhetőek voltak. A beszállítók minőségi áruk gyártására voltak kényszerítve az export miatt. Ha valamilyen minőségi hiba becsúszott volna, akkor ez az igényes nyugat-európai piac elvesztésével járt volna. A licence szerződés a beszállítóknak is engedélyezte, hogy különböző dokumentációkhoz, tervekhez, képzési lehetőségekhez jussanak Olaszországban. Ez egy újfajta kapcsolatot jelentett a különböző politikai és gazdasági berendezkedésű gazdaságok között. 1975-ben kezdődött az első export, Bielsko-Biala 140 000 hajtóművet szállított Olaszországba. Ez a kint gyártott autók 80%-ához elég volt (Fiat Group 2008b).

Az új modell gyártásának előkészületeinek részeként a Fiat úgy döntött, hogy az egész 126-os gyártását Lengyelországba helyezi át. 1980-ban az FSM által gyártott 214 000 autóból 90 000-et exportáltak. Ezzel több lengyel autógyártási csúcsot is megdöntöttek, készítettek például jobb kormányos változatot is az Egyesült Királyságba (Fiat Group 2008b).

Hamarosan egy újabb keretszerződést készítettek elő, melyben a jövőbeni Zero autó (Fiat Panda néven gyártották Olaszországban 1980-tól) gyártását az FSM gyárba helyezték. A mezőgazdasági gépgyártásban Tarpan traktorokkal léptek piacra a Fiat értékesítői hálózatán keresztül. A Fiat biztosította a lengyel partnert nagy mennyiségű autók értékesítéséről Olaszországban és más nyugat-európai országokban (Fiat Group 2008b).

A Fiat Auto Poland létrejötte

Az 1989-es politikai változások hatására a gazdasági rendszer piacgazdasággá alakult, az állami tulajdonú vállalatokat részvénytársaságokká kellett alakítani. A magántőke hiányában a parlament elfogadott egy törvényt, mely a külföldi befektetéseket is engedélyezte. 1990 novemberében az FSM részvénytársaság lett, melyben az állam volt az egyedüli részvényes. A Fiat felismerte a lehetőséget és fő részvényessé szeretett volna válni. Ez lett az első privatizációs folyamat, amelyben állami tulajdonú vállalatot egy külföldi befektető vett át (1991). 

1992-ben megalapult a Fiat Auto Poland, miután a Fiat megvásárolta a lengyel FSM autógyárat. A Fiat működési színvonalának átvétele és megvalósítása céljából alkalmazkodni kellett a speciális lengyel feltételekhez. Ez tette lehetővé a Fiat Auto Poland-nak, hogy felállítsa mindazokat a termékeket, minőséget és szervezeti sztenderdeket, amelyek más Fiat gyárakban már egy jól megérdemelt nemzetközi hírnévnek örvendtek. (Fiat Auto Poland) 

A Fiat felismerte a gyár elmaradottságát és, hogy valós pénzügyi alapok nélkül akár csődbe is mehet. A munkahelyek megmentése érdekében létrehoztak egy szükségfinanszírozást. Az állam és a Fiat között létrejött a szerződés, mely az eddigi legnagyobb külföldi tőkeberuházást jelentette, az alaptőke 90%-a külföldi volt. Közben megkezdődött az új Fiat modell gyártása Tychyben. 1991-ben került piacra és a legtöbbet eladott modellé vált Lengyelországban (Fiat Group 2008b).

A vállalat gyártási tevékenysége sok részből tevődött össze, s mindegyiket önálló egységként irányították, ez óriási szervezési gondokat jelentett. Átképzéssel és újraszervezéssel próbáltak meg a Fiat csoportba betagozódni. A menedzsment számára azonban semmi más nem volt fontos, mint a mennyiség. Ezért ismét újraszervezésre volt szükség, amiben már hangsúlyosabb volt a minőség. A Fiat belekezdett az innovációba és modernizációba (Fiat Group 2008b).

A Fiat Auto Poland elindított egy folyamatot 1993-ban, melynek célja az volt, hogy olasz mintára átalakítsa a vállalat szervezetét. A vállalat úgy döntött, hogy minden figyelmét a két termelési helyszínre (Bielsko-Biala és Tychy) és az autógyártásra fordítja. Szükség volt egy jól kiépített menedzsment rendszerre, mely biztosítja az információk, a termékek és az anyagi források gyors áramlását egy olyan szervezeten belül, amely 290 különböző beszállítót és 80 gyáregységet tartalmaz (Fiat Group 2008b).

Új idők, új elvárások, az új modellek sikerei

A Fiat Auto Polnad-nak 130 állami kézben lévő autókereskedése volt, melyek közül sok magánkézbe került. A Fiat e kereskedők képzésével gazdasági előnyre próbált szert tenni és így vált Lengyelország legnagyobb autókereskedési hálózatává. Az értékesítésben a régi várólistás rendszer megváltoztatására volt szükség. A privatizáció utáni első három évben kisautógyártás folyt a Tychy gyárban (Fiat Group 2008a). 

Ahogy az autóvásárlók pénzügyi helyzete javult, igényeik és elvárásaik is megváltoztak, melyhez a vállalatnak igazodnia kellett: nagyobb és szélesebb választékot kellett kínálniuk. Új típusok kerültek a kínálatba: a Punto, a Croma és a Tempra. 1997 júniusában Bielsko-Bialaban elindult a Fiat Siena, illetve a Palio Weekend modellek gyártása. Egy évvel később befejezték a Cinquecento gyártását 1 164 000 darabbal, melyből 863 ezret értékesítettek külföldön. Ezt követően kezdték a Seicento, az 500-as jogutódjának gyártását a modernizált karosszéria és festő üzemekben, s már 1998-ban nagy sikert ért el a modell mind Lengyelországban, mind külföldön. Ezek mellett a Fiat behozta Lengyelországba a Lancia és Alfa Romeo típusokat értékesítésre. A 2000-es év jelentette a kispolszki 27 éves folyamatos gyártásának végét 3 318 674 darabbal. Ezután az egész gyártás Tychybe költözött (Fiat Group 2008b).

2003 áprilisában hagyta el a Tychy gyárat az első egymillió 600-as modell utolsó darabja, amivel a Fiat Auto Poland eladott autóinak száma elérte a hárommilliót. Ugyanebben az évben jelent meg a Fiat Panda, mely 22 nemzeti és nemzetközi díjat nyert, köztük tekintélyes az „Év autója 2004” díjat. 2005 novemberében a Fiat Csoport autóipari szektora és a Ford Motor Vállalat együttműködési szerződést kötött, hogy A osztályú autókat gyártsanak és fejlesszenek a Fiat Auto Poland gyárában, Tychyben (Fiat Group 2008a).

2000-ben jelentkezett először az autóipar visszaesése. A növekvő gazdaság ellenére az újautó piac a 14 évvel korábbi szintre esett vissza, amely az állandóan változó adók és szabályok miatt is következett be, de összefüggésben lehet a behozott használtautók tömeges értékesítésével is. Az újautó piac válsága miatt a Fiat Auto Poland optimalizálta termelését és az autók minőségének növelésére koncentrált. A világ legjobb gyárainak szintjére emelte a lengyel autógyártást. Az alapvető kiadások csökkentésével meggyőzték a torinoi vezetést, hogy a Fiat Panda gyártását Tychybe helyezze, mely egy áttörést jelentett a lengyel autóipar történetében, hiszen ez egy új típus kifejlesztését jelentette (Fiat Group 2008b).

2003-ban elindult 570 millió eurós befektetéssel a legendás modellnevet feltámasztó Fiat Panda gyártása, mely 2004-ben az év autója lett. Népszerűsége egyre nőtt, 2007-re az egymilliomodik Pandát is legyártották. A középkategóriában a Croma képviseli a Fiatot. A 2005-ös esztendő legjelentősebb modellje a 6 millió példányban eladott Grande Punto. Időközben a Seicento modell is kifutott egymillió darabszámmal. 2007-ben kezdte el a vállalat az új 500-as gyártását, mely elnyerte az év autója címet is. 2007-ben a Tychy gyár összesen 361 787 autót gyártott le, köztük 260 695 Fiat Panda-t (28 változatban és 13 színben), 35 976 Fiat 600-ast (3 változatban és 7 színben), illetve 65 116 Fiat 500-ast (11 változatban és 12 színben) (www.fiat.hu).

A Fiat Auto Poland üzletében fontos szerepet játszik az export eladás (1. ábra). 2007-ben a vállalat termelésének 96%-át exportálta, ami nagyban hozzájárult Lengyelország fizetési mérlegének fejlődéséhez. A Tychy gyárban előállított autók nagyjából 2,5%-át teszik ki a teljes exportnak, 9,9 milliárd PLN bevételt jelent. Ezt az eredményt több mint 4 600 dolgozójával érte el a cég. A Fiat Auto Poland nagyon fontos résztvevője a lengyel gazdaságnak (Fiat Group 2008a).

1. ÁBRA

A Fiat Auto Poland export eladásai (2002-2007)

(The export sales of Fiat Auto Poland (2002-2007))

Forrás: Saját szerkesztés a Fiat Group (2008a) alapján.
A Tychy gyár működése napjainkban

A Tychy gyár 1 365 259 m2-es területen helyezkedik el, melyből 426 180 m2-t a termelési és egyéb épületek tesznek ki (2. ábra: Tychy gyár). A gyárban eddig 7 609 000 autót állítottak elő a Fiat Auto Poland egyesítése óta (2007. december). Minden 50. másodpercben egy új autó hagyja el a gyártószalagot, ami napi szintű termelésre lefordítva közel 1 520 autót jelent. A Tychy gyár 880 Fiat Panda-t, 570 Fiat 500-ast és 70 Fiat 600-ast bocsát ki naponta, e hatékony termelés annak köszönhető, hogy számos alkatrész kész termékként érkezik a gyárba. (Fiat Auto Poland) 

2. ÁBRA

Tychy gyár

(Tychy plant)

Forrás: Fiat Group (2008a, 3; 7).

A Tychy gyár három fő termelési egységet működtet. A hegesztő részleg a legjobban automatizált tagozata a gyárnak, 42 robottal dolgoznak a 600-as vonalon és 715 robottal a Panda és az 500-as vonalán (3. ábra). Ez az a rész, ahol az egyéni alkatrészeket beállítják, és az autó elnyeri végleges formáját. 

3. ÁBRA

Fiat 500-as a futószalagon

(Fiat 500 on the line)

Forrás: Fiat Group (2008a, 6).

A festékműhelyt a legfejlettebb ipari berendezés Európában, mely széleskörű automatizáltságával garantálja a magas minőséget. A festékműhely teljes mértékben környezetbarát. A szerelőműhely az, ahol az egyedi belső kárpitozást fixálják, ugyanúgy, mint a műszerfalat, a kormányt, a felfüggesztést, az üléseket, a fűtő- és szellőztetőrendszert. A kész autó szigorú és alapos vizsgálaton megy keresztül, hogy a lehető legmagasabb minőséget biztosítsa (Fiat Group 2008a).

Minőség – működési alapelvek

A Fiat Auto Poland a szaktudás és a tapasztalat folyamatos fejlesztéséért mindent elkövet. Általában egy autó több mint ötezer alkotóelemből épül fel, melyek mindegyike a lehető legmagasabb minőséget célozza meg. A vállalat nagy hangsúlyt fektet a csapatmunkára és a kapcsolatok ápolására mind a dolgozók és a termelési egységek között. Az önértékelés szintén kulcsszerepet játszik a magas minőség fenntartásában. A dolgozó teljes felelősséget vállal munkájára és azonnali problémamegoldásra képes az integrált javítórendszeren belül, miközben napi munkáját a csúcstechnológia elvárásai szerint végzi (Fiat Group 2008a).

A vállalat a beszállítóktól is megköveteli a minőségi teljesítményt. Így a beszállítóktól származó termékeket egyből a futószalagra tehetik, anélkül, hogy bármilyen előzetes vizsgálaton kelljen keresztül menniük. A Fiat Auto Poland jól ismeri a fogyasztók elvárásait, hiszen egy olyan rendszert működted, amely lehetővé teszi, hogy a változó piaci igényekre azonnal reagálni tudjon. A visszajelzéseknek köszönhetően integrálni tudják a tervezésbe a javasolt változtatásokat, illetve tovább tudják fejleszteni a már létező modelleket (Fiat Group 2008a).

Nagy előrelépést jelentett a minőségben, hogy a Fiat 1996-ban megkapta az ISO 9001 minősítést, elsőként a Fiat csoportban és egész Európában az autógyártás területén. 1999-ben a Fiat Auto Poland Tychyben működő gyára pedig elnyerte az ISO 14001 Környezetvédelmi Menedzsment Szervezet oklevelét. A vállalat teljesítményét megkoronázta a „Nagy termelési szervezet” kategóriában elnyert Lengyel Minőségi Díj, melyet szintén a Tychy gyár kapott 2004-ben. 2006-ban bejutott a néhány kiválasztott vezető szervezet közé, akik részt vehetnek az egyik legnagyobb európai presztízsű – a Minőségi Menedzsment Európai Alapja – versenyen. A vezetőség úgy véli, hogy a minőségi versenyekben való részvétel erősíti a gyártást, mely így világszínvonalra emelkedett. A siker titka a jól kiépített eladási hálózat, a piaci stratégia és az üzleti politika. A Fiat intenzív tréningeket tart a kereskedőknek, melyeken eladási technikákat és különböző márkák szervizelését tanítja. Ezenkívül pénzügyi szolgáltatásokat, utazási segítséget és egyéb szolgáltatásokat nyújt ügyfeleinek (Fiat Group 2008a).

A Fiat Auto Poland tevékenysége során nem csak az üzleti célokra fókuszál, nagy gondot fordít a termékminőségre, a vásárlókkal való kapcsolattartásra, és a fogyasztók szükségleteinek kielégítésére. Alkalmazottainak jólétéért szociális felelősséget vállal, ugyanígy felelős a környezetért, a társadalomért és a közönségkapcsolatokért. Figyelembe veszi alkalmazottainak széleskörű fejlődését, úgy gondolja, hogy az emberekbe való beruházás az egyik legjobb módja a versenyképesség megtartásához. Az alkalmazottaknak lehetőségük van általános és speciális tanfolyamokon való részvételre. Ezenkívül a vállalat támogatja a dolgozók egészségét, számos aktív tevékenységi lehetőséget biztosítva számukra, illetve családjuknak. A Fiat Auto Poland együttműködik a legnagyobb lengyel műszaki egyetemekkel és főiskolákkal, többek között a Bielsko-Bialai Egyetemmel. A vállalat aktívan részt vesz a régió kulturális életében, a helyi közösség támogatása érdekében (Fiat Group 2008a).

A lengyel siker titka

Lengyelországban az autóipar története hosszú múltra tekint vissza, melyben a Fiatnak meghatározó szerepe volt. Igen jó adottságokkal rendelkezik, melyet a Fiat már korán felismert, s beruházott ebbe a közép-kelet-európai országba. Lengyelország közel 38,1 milliós népességével az egyik legnagyobb európai belföldi piac, illetve gazdaságilag legdinamikusabban fejlődő tagja az Európai Uniónak. Adottságai leginkább a következő három körben mutatkoznak meg. 

Dinamikus export és növekvő belső piac

A lengyel autóipari termékek 97%-át exportálják, a kivitelben elsősorban a személyautók, a pót-és tartalék-alkatrészek, tartozékok, valamint a dízelmotorok dominálnak. 2007-ben az autóipari export értéke elérte a 16,6 milliárd eurót, a nemzeti export 16,4%-át. A lengyel autóipari alkatrészek legnagyobb felvásárlója Németország (több mint 40%), melyet Olaszország, Franciaország, Belgium és Csehország követ (ACEA Poland).

Az elmúlt években nagymértékben növekedett a jobb minőségű autók vásárlásának száma Lengyelországban, részben a növekvő jólétnek és részben a felvehető hiteleknek köszönhetően. A hazai autóeladások az EU újautó eladási piacának 1,8%-át, illetve az új EU tagországok piacának több mint 24%-át tették ki. Lengyelország közel 785 000 autót, teherautót és buszt gyártott 2007-ben, mely 1,1%-os részesedést jelent a személyautók világszintű termeléséből, és 4%-ot az európai autóipar termeléséből. A fejlődő gazdaság, a növekvő beruházások és konstrukciók jelentős hatással voltak a teherautók piacára, amely 2006-ban 15 870 eladott egységről 22 600 egységre emelkedtek 2007-re. A lengyel autóiparban megközelítőleg 270 regisztrált vállalat működik, melyek többsége (80%) pót-, tartalék- és kiegészítő alkatrészeket állít elő. A vállalatok együttesen 125 ezer munkavállalót (2007-es adat) alkalmaznak. Megközelítőleg 13,5 millió regisztrált személyautó van Lengyelországban (ACEA Poland).

Közvetlen külföldi beruházás

Lengyelország autóipari szektora több mint 4 milliárd € külföldi beruházást hozott. A külföldi beruházókat a tartozékok szektorának erős teljesítménye vonzza Lengyelországba. Az ország vezető gyártója a gumiabroncsoknak, autóüléseknek és kárpitoknak, autóelektronikának, elektromos kábeleknek, valamint autófék-rendszereknek. A Lengyelországban gyártott tartozékok lassan „lengyel specialitássá” válnak, különösen a motorok (ACEA Poland).

Kutatás-fejlesztés

Lengyelország nagy összegeket fordít a kutatás-fejlesztésre az autóiparban. A Delphi autóipari rendszer és a TRW voltak az első külföldi vállalatok Lengyelországban, melyek a K+F-be befektettek, létrehozva kiváló központokat Krakkóban és Czestochowában. E dinamikus folyamat eredményeként, növekszik a kutatási tevékenységek iránti igény a műszaki egyetemeken és a specializált intézményekben (ACEA Poland).

Összefoglalás

A lengyel autóipari szektor gyárcsoportjai felépítésüket tekintve erősen regionálisak. A gyáregységek négy nagyobb város peremterületein helyezkednek el (Katowice, Wrocław, Poznań és Varsó), s alapvetően regionális szerepet töltenek be. Azonban a hosszú múltra visszatekintő Tychy gyár kiemelkedik, az európai ipar egyik vezető gyára. 2007-ben a világ legjobb gyártóinak csoportjába is bekerült. Az ország legnagyobb autóipari beruházója a Fiat Auto Poland volt 2003-ban 1,6 milliárd USD-vel. 

A vállalat már az 1930-as évek elején felismerte, hogy versenyképessége megőrzése és növekedése érdekében Közép-Kelet-Európa felé érdemes terjeszkednie. A telephely kiválasztásánál több szempontot is figyelembe kellett vennie. Tychy és környéke nagyon jó adottságokkal rendelkezik, az infrastruktúra jól kiépített, a határhoz közeli fekvés kedvező beszállítási lehetőséget jelent. Továbbá kedvező adófeltételeket biztosít ez a gazdasági zóna az ipari tevékenységek számára, valamint az alacsony költségű szakképzett munkaerő is rendelkezésre áll. 

A gyártás megvalósítása érdekében fontos lépés volt azon stratégia elfogadása, mely szerint a beruházási költségek visszafizetését a legyártott alkatrészek kiszállításának devizabevételeiből fedezték. Az üzleti stratégia mellett azonban a történelmi események, a politikai kapcsolatok is befolyásoló tényezők voltak. Napjainkban a Tychyben működő gyár számos sikert elért, szerepe meghatározó a lengyel autóiparban. Sikereit az elért eredmények, a legyártott autók száma, a magas minőség, s az így kiérdemelt elismerések tükrözik. 
Jegyzet


1 FDI foreign direct investment: közvetlen külföldi beruházás. Az országok vonzerejének összehasonlítására használt legvonzóbb mutatószám, mely több tényezőből tevődik össze, mint például az alacsony tranzakciós költség, az alacsony beruházási kockázat, a fejlett tőkepiac, a biztosított tulajdonosi jogok, magas ráfordítások a kutatás-fejlesztésben, magasan fejlett infrastruktúra, liberális gazdaság, korlátok hiánya, az innovációkat támogató intézmények magas minősége, magasan képzett specialisták, nagy belső piac, politikai és szociális stabilitás. 


2 Carlo Biscaretti di Ruffia (1879-1959) olasz származású nemes, művészi munkáiról ismert grafikus, ipari tervező, újságíró és gépjármű-rajongó.

The establishment of Fiat plant in Poland


melinda jakab


In the leader countries significant automotive industry began to open to the direction of developing markets. Poland is one of the countries where the work expenses are low but in the same time the special tasked labour forces are in reachable distance. The inner market is also fairly big which means marketing oppurtunities for the companies. With this conditions became Poland the prime target for big companies of the automotive industy. The biggest investor of automotive industry was the Piat Auto Poland with 1.6 billion USD in 2003. Fiat recognized early in the 30th-s that to preserve and extend the competitiveness of the company is necessary to expand to middle-eastern Europe. In the course of the production was a memorable step the accepting of the strategy, which means that the cost of the investment was covered by the incoming of foreign currency of the components shipped abroad. However to choose the site for the premise of the Fiat plant were influential factors next to business strategy, also the historic events or rather the contacts of foreign policies. At the end was estabished the plant in Tychy, which role has been significant for years. Its succes reflets the achieved results, the number of cars made, the high quality, and the so deserved appreciations. 





9
10

